Káramenn með góða byrjun í fjórðu deildinni Liðsmenn Kára frá Akranesi sigruðu lið Lummunnar í sínum fyrsta leik tímabilsins í A-riðli 4. deildar karla í knattspyrnu miðvikudaginn 21. maí . Leikið var í Akraneshöllinni og endaði leikurinn með 5 - 0 sigri heimamanna í Kára . Lið Kára hefur tekið miklum breytingum fyrir tímabilið en fyrir félagið spila nú margir annars flokks leikmenn ÍA auk þess sem fyrrum atvinnuknattspyrnumaðurinn Sigurður Jónsson hefur tekið við þjálfun þess . Káramenn byrjuðu leikinn af krafti og áttu mörg góð marktækifæri áður en fyrsta markið leit dagsins ljós . Það kom á 33. mínútu þegar Ragnar Már Viktorsson skallaði boltann í markið og leiddu Káramenn með eins marks forystu í hálfleik . Svipað var upp á teningnum í síðari hálfleik þar sem liðsmenn Kára voru allsráðandi á vellinum . Á 55. mínútu skoraði Atli Albertsson mark með föstu skoti eftir sendingu frá Arnari Frey Sigurðssyni . Þriðja mark Kára kom á 72. mínútu þegar Atli Albertsson sendi boltann til Valgeirs Daða Valgeirssonar sem stóð einn og óvaldaður í vítateig andstæðingsins og renndi boltanum í autt markið . Tæplega tíu mínútum seinna kom svo fjórða mark Kára þegar Haukur Atli Hjálmarsson vippaði boltanum yfir markvörð Lummunnar eftir sendingu frá Páli Sindra Einarssyni . Fimmta og síðasta mark leiksins kom svo þegar leikmaður Lummunnar varð fyrir því óláni að setja boltann í eigið mark undir lok leiks . Næsti leikur Kára verður gegn Snæfelli annað kvöld , fimmtudaginn 29. maí í Akraneshöllinni og hefst sá leikur klukkan 20:00 .